Unusola poemaro de talenta poeto. Plejmulto de la poemoj 
kantas pri amo, en aliaj esprimiĝas revoluciaj impulsoj." 
[Enciklopedio de Esperanto, p. 328.] 


Nikolao Hohlov La tajdo 


Antaŭparolo 


En la jaro de la centa datreveno de la naskiĝo de gravaj 
pioniroj de Esperanto-kulturo (1991!) Kolomano Kalocsay kaj 
Julio Baghy, Esperanto-klubo «Koko» deziras memorigi pri 
ankoraŭ unu pioniro kiu naskiĝis antaŭ cent jaroj: NIKOLAO 
HOHLOV. Ne tiom konata kiel la du hungaraj verkistoj, ankaŭ 
ne tiom fruktodona en verka kampo, li tamen ests interesa 
verkinto, speciale grava por kroatia Esperanto-movado. Ruso 
laŭdevene, konata sub pseŭdonomo Skito, li vivis kaj laboris 
dum kelkaj jaroj en kroatia ĉefurbo Zagrebo. Tiel ja okazis, 
ke en la antaŭ nelonge eldonita „Kroatia Esperanta 
poemaro” ankaŭ li estas prezentita kiel kroatia Esperanta 
poeto. 


Parolante pri la jaroj dum kiuj li aktivis en Zagrebo, mi povas 
doni du malsamajn informojn, el du malsamaj fontoj. Antun 
Ŝiminuĉ en sia kroatilingva eseo «Pregled esperantske 
knjizevnosti u Jugoslaviji» (Trarigardo de la Esperanta 
literaturo en Jugoslavio), presita kiel aldono de la libro de 
Marjorie Boulton «Esperantska knjizevnost - jedinstven 
fenomen» («Esperanta literaturo - unika fenomeno», 
eldonita de IKS, Zagreb, 1988), parolas pri la periodo inter 
1919 kaj 1927, dum la jam menciita «Kroatia Esperanta 
poemaro» indikas la jarojn 1922-1924. 


Indas mencii ke Hohlov estas aŭtoro de la interesa teatraĵo 
«La morto de la delegito de UEA», kiu en 1924 aperis en 
Zagreb, kaj kiu amuzis kiel teatraĵo la zagrebajn 
esperantistojn. Ĝi estis sukcese prezentita ankaŭ dum la 
Universala kongreso en Vieno. El sola fakto ke la teatraĵo 
estis surscenigita en Zagrebo videblas, ke Hohlov ne estis 
minora ĉeestanto de la zagreba Esperanta vivo, sed ke li 
estis tute male, unu el ĝiaj tiamaj gvidantoj kaj freŝigantoj. 


La plej grava verko de Hohlov estas tamen la poemaro «La 
tajdo», eldonita en 1928 en Germanujo («Heroldo de 
Esperanto», Horrem bei K61n). Ĝi prezentas al ni Hohlov kiel 
senteman kaj penseman intelektulon, kiu siajn pensa-dojn 
pri senco de la homa vivo kaj tajdojn de sentoj scias precize 
eldiri lirike. Tamen, kiam ni parolas pri sentoj, oni devas diri 
ke ne temas pri granda bruo, pri varmaj pasioj. Hohlov estas 
pli filozofiema kaj muelas sentojn en sia racio. Tiel oni povas 
diri, ke lia pesimismo, heredita de romantikaj poetoj de la 
19-a jarcento, estas pli videbla en la penso ol en la sento- 
fono. 


Tamen, «la ondoj de la vivo en la kor'» ne estas nuraj 
transponaĵoj el la literaturo; oni povas senti ke sub tavoloj 
de racio kaj ordigitaj sentoj, kiuj ne deziras forbruligi 
poezion, ekzistas animo kiu peze kaj sincere suferas. Pro kio 
suferas la poeto? Ĉiu poeto plej bone naĝas en sia gepatra 
lingvo. Kvankam esperantistoj ofte estas du- aŭ pli-lingvuloj, 
al Hohlov videble mankas la rusa lingvo: «Aĥ - kial 
Esperanto ne havas la daktilojn / Dorlotajn rusajn rimojn 
simbolojn de la am'» (Plendo). Krome, al homo-humanisto, 
batalanto por pli bona mondo, por mondo de kompreno, 
kvankam kozmopoliteco estas normala, senhejmeco, neeblo 
reveni hejmen, estis granda doloro. Tial li lirikas de sur la 
kruco, krucumita inter la idealoj kaj la realo: 


Mi levas mian kapon en ĉielon, 
Sed per piedoj staras sur la ter'; 
Nur idealojn vidas kiel celon, 

Sed nutras min per krudreala ver'. 


(Mia vojo) 


Skribante belsone, belritme kaj fajne metaforike, Hohlov 
«survoje al iu fatala nenio», kreas vivan kaj tre valoran 
poezion. Nur bedaŭrindas ke «semo (ne) arbiĝiŝ», ke arbo de 


lia poezio ne plenkreskis, ĉar Hohlov estis granda talentulo. 
Li, kiu skribis «La lirikon mi ne kreas - / - min obsedas la 
liriko», restis flanke de Kalocsay kaj Baghy, al kiuj li dediĉis 
po unu poemon en sia verko. Feliĉe, eĉ tiu sola poemaro 
prezentas al ni Hohlov kiel antologian poeton, kiu indus altiri 
pli da intereso ol ĝis nun al li estis dediĉite, kaj kiu al la 
legantaro donos profundan ĝuon de vera liriko. 


Zdravko Seleŝ 


LA TAJDO 
De la musique, avant toute chose... 


P. Verlaini 11 


La tajdo 


Alterne ĉiam venas kaj defluas 

La ondoj de la vivo en la kor', 
Simile al la maro ili bruas 

Kaj, rokojn atakinte, rampas for. 
Post paŭza tago de l' serena glato 
Jam rulas sin la akvo por batal', 

Kaj des pli furiozas en la bato, 

Ju pli la rokoj spitas en fatal'. 
Lanugan ŝaŭmon ridetante vestas 
La vera ĝojo sub la suna bril', 

Sed la angoro muĝas kaj tempestas 
En sia gala, nuba maltrankvil'. 

Kaj ŝanĝas sin en ĉiu kora tremo 

La kanto de l' batalo kaj kviet', 

Kaj tajdas en la sango la poemo 

De l' krea kaj eterna Prapoet'. 

Pro tiu tajdo vibras mia roko 

Kaj vibros ĝis la falo sen reven”, 
Sub karmanjola fajfo de l' siroko 

Kaj demoneca rido de l' siren". 

Por en la drono naski ŝaŭman negon 
Al ies nova, ies juna ĝoj'. 

Por, rompiĝante, diri dankan preĝon 
Al la angor' je la uniu foj”... 


Chante-clairel[ 2] 


Saluton, heroldo matena, tro frue, tro frue vi krias. 
Ankoraŭ forestas la lumo, eĉ unu radio ne strias; 
Ripozas, en dolĉa sonĝado dronante, la paca vilaĝo 
Kaj sternas la roson krepusko tra tuta herbeja vizaĝo. 
Ni du, kamaradoj sendormaj, sur nia posten' sentinelas: 
Vi krias, - mi skribas la versojn, pri kiuj la koro fabelas, 
Verŝajne neniu vin aŭdas, verŝajne neniu ekkonos 

La veron de miaj poemoj - neniu atenton eĉ donos... 
Egale! Salutu la sunon, heroldo de l' tuj naskiĝonta 
Aŭroro de nova tagiĝo, kaŝita trans lim' horizonta: 

Mi ankaŭ salutu naskiĝon de novaj aŭroro kaj tago, 
Kaŝitaj en homaj animoj post roka rigida zigzago. 
Alarmu do, gaŭlo orpluma ... ĉe fino de l' nokta deĵoro 
Poeto kaj koko anoncu alvenon de ĉiu aŭroro! 

Vekiĝu kaj aŭdu, havantoj de koroj kaj sanaj oreloj, 
Aklamon al nova tagiĝo en kri' de la du sentineloj! 


Aŭtuna fatalo 
(Rimojdoj) 


Vespero aŭtuna, muziko zumventa... 
Soleco, ermita inerto... 

La kapo sin klinas, la koro ne sentas 
Minacon de l' bato averta. 

La vivo bolanta, simile al maro 

Ne ĉesas per ondoj marteli 

La etan boaton, en kiu kun knaroj 
Mi naĝas, portata sencele ... 

Sed tiu frenezo de l' mara ekstazo 
Ne tuŝas la lacan animon, 

En svena rigido ĝi sentas sin kvazaŭ 
Infano tre juna sen timo. 

En naĝo fatala senscie evitas 

Ĝi lokojn de l' morta pereo, 

Direkte al iu atol' ne notita, 

Mirakla haven" - rifuĝejo. 

Ĝi sentas ke ŝanĝos la bruan hodiaŭ 
Alterna trankvila morgaŭo, 

Survoje al iu finala nenio 

Sen gaj' kaj sen prema malgajo. 


Sur Slijeme[3] 


Auf die Berge will ich steigen 

Wo die frommen Hŭtten stehen, 
Wo die Brust sich frei erschliesset 
Und die freien Lŭfte wehen ... 


H. Heine 


Fragoj, framboj, ciklamenoj, 
Mentoj, kvastoj malvaj, 
Inter alnoj kaj fraksenoj - 
Grizaj rokoj kalvaj ... 

Fringoj, fringeloj, 

Pepaj kvereloj ... 

Zumeta bruo - 
Paruo! 
Eti bluo 
Torenta fluo, 

Sub la pruneloj 

Floraj ombreloj, 
Trans baretoj valvaj 
Saltas akvo per fadenoj 
Kun sonoroj salvaj, 
Kaj aromas ciklamenoj ... 
Tra la arbara kampeto luma 
Zefiro pasas dolĉe parfuma, 
En mozaika, kolora gamo 
Sternigas foren la panoramo... 

Spiri, spiri 

La aeron - 

Kaj admiri 

La liberon ... 
Ah, kia ĝojo - tiu vojo tra la val' 
Al la lazura, sonvelura pastoral'! 


La luna ebrio 


Jen - ĝi brilas, mia luno, 
Virgomaska amlucerno, 
Nuda mamo el latuno, 
Iritilo de l' eterno... 

Jen -ĝi trenas, pala torĉo, 
Tra l' cipresoj ombran langon - 
Kaj la tero sub la sorĉo 
Paroksisme verŝas sangon. 
Jen - ĝi paŝas, noktulino 
Plej alloga, rafinita - 

La komenco kaj kulmino 
De l' pasio senevita. 

Jen - ĝi tiklas kaj sufokas, 
Estingante ĉiun honton, 
Jen - gi vokas, laŭte vokas: 
Serĉu, kaptu kunĝuonton! 
Kaj subiĝas la animoj, 

Kaj triumfe batas koroj, 
Estas for la tagaj limoj, 

Kaj ne gardas la honoroj ... 
Vivajn koroj ligas pare 

La magia lumsonato 

Por oferi suraltare 

Al Eroso kaj Hekato. 

Per la flamaj rozkoloroj 
Juna virgo amburĝonas, 
Kaj anstataŭ la paroloj 
Longaj, longaj kisoj sonas... 
Ah, - dronante en inspiro 
De la tenta nokta disko, 
Estas ĝoje - esti viro 

Kaj facile - odalisko... 


En malsereno 


Venas minutoj nubaj, malhelaj, 
Kiam la vivo ŝajnas ruin”, 

Kaj de la morto grincaj makzeloj 
Klake tamburas kanton de l' fin'. 
Venas minutoj al la spirito, 
Kiam ĝi ŝlosas sin per serur' 

Kaj erinace pikiligita 

Pacon ermitan deziras nur. 
Venas momentoj al la animo, 
Kiam ĝin lasas ĉiu esper' 

Kaj jam videbla strias la limo 
Inter la esto kaj la eter'. 

Tiuj momentoj vokas al kvito 
Kun ĉiu celo, kun ĉiu ĝoj' - 

Ĉar post la limo, froste signita, 
Ĉesas subite la nuna voj)... 

Ha, se almenaŭ estus ĝi paco 
Kaj estingiĝo de l' vana brul”, 
Vera ripozo por ĉiu laca 

Kaj dispremita sklava terul'! 


K. de Kalocsay 


El kruda argilo 

Li skulptis por ni la penatojn, 
El voĉ' sonorila 

Komponis mirindajn sonatojn, 
Al son' primitiva 

Li donis Magian signifon, 

En vorto senviva 

Li vekis la altan edifon. 
Kantisto libera 

Li flaton rampeman ne konis, 
Poeta fiero 

Lin noble distingis kaj kronis. 
En lando hungara 

Li fondis la verdan Atenon, 
Periklo malŝpara - 

Ne ĉiam li trovis komprenon. 
La griza inerto 

La florojn velkiĝi instigis, 

Je seka dezerto 

La kantojn ĝermantajn formigis. 
La liro arĝenta 

Al ni jam nenion fabelas, 

Kaj muto silenta 

La buŝon artistan sigelas. 
Nescio, ignoro 

La indan transfaris nomado... 
Na varmas ankoraŭ 

La suno de nia movado... 


Dies irae 


Do, serĉu vi, ridinda Ahasvero, 

La ekvilibron de l' unua am'! - 
Nenie - ho, nenie sur la tero 
Troviĝas la unika floro jam. 

Do, ŝiru for la kisojn bakhaninajn 
Kaj iluziu ĝuon de l' pasint', 
Dronigu vin en la kalikojn vinajn 
Iritu vin per gusto de l' absint'! 
Kalkulu nur viktimojn kaj oferojn, 
Balaste kaptu por la rememor' 
Vizaĝojn kaj vizaĝojn kaj ciferojn, 
Sen iu varma tremo en la kor'! 
Baraktu sur la sablo de |' areno 

Kaj kapturniĝu kun kvikanta kri-', 
Maljuna, kompatinda arlekeno, 

De la pasinto sklavo kaj pari'. 

Hej, ĉarmulo, frato, kara vagabondo, 
Prenu la liuton, kantu tra la plor", 
Kion volus vi rakonti al la mondo 
Por neniu laŭdo, por neniu glor'! 
Kantu, kion kanti scius la animo, 
Kio premas koron vian kiel ŝton”, 
Ĉiun larmon klaran plantu en la rimo, 
Ĉiun spiron ĝeman ligu kun la son'! 
Ŝultro ĉe la ŝultro, en krepusko griza, 
Kiam vento muĝa luktas kun nebul', 
Sidu la poeto de la sankta Fiza 

Kun la duonlaca rusa senhejmul”. 
Se la vortoj ĉesus - ploru la liuto, 
Se la ritmon perdus via muzikil' —- 
Batu niaj koroj ritmon de la muto, 
Kun la akompano de postforna gril'. 


Al Julio Baghy 


Hej, ĉarmulo, frato, kara vagabondo, 
Prenu la liuton, kantu tra la plor", 
Kion volus vi rakonti al la mondo 

Por neniu laŭdo, por neniu glor'! 
Kantu, kion kanti scius la animo, 

Kio premas koron vian kiel ŝton”, 
Ĉiun larmon klaran plantu en la rimo, 
Ĉiun spiron ĝeman ligu kun la son'! 
Ŝultro ĉe la ŝultro, en krepusko griza, 
Kiam vento muĝa luktas kun nebul', 
Sidu la poeto de la sankta Fiza 

Kun la duonlaca rusa senhejmul”. 

Se la vortoj ĉesus - ploru la liuto, 

Se la ritmon perdus via muzikil' - 
Batu niaj koroj ritmon de la muto, 
Kun la akompano de postforna gril'. 


Kial? 


Li ne trovas konsolon en brua 
Distriĝado de l' homa amas', 

Li sopiras kaj restas enua 

Ĉe la vino, ŝaŭmanta en glas'. 
Lin forlasis la gajo iama, - 
Senrevene sin kaŝis la sun' - 
Kvankam ŝajne li estas la sama, 
Kiel iam en tagoj de l' jun”. 

Li forgesis la kantojn de l' kredo, 
La antaŭan impulson de l' sent', 
En la koro - amara obsedo, 

En la haroj - tro frua arĝent'... 
Kio miksis la blindan fatalon 

Al la vivo, ridinta dum ir', 

Kaj pro kio proksiman finalon 

Li aŭguras en sia sopir'? 

Kial longe li sidas vespere 
Super iu malnova portret' 

Kaj, statue-senmova ekstere, 
Perdas larmon en peza kviet"? 
Kial nokte marŝadas sur strato, 
Kun kolumo levita, sen cel', 

Per la paŝoj de hom'-aŭtomato, 
Sub albrove tirita ĉapel'? 


La momentoj 


Kiam ardas miaj lipoj sur la ŝultro de marmoro 

Kaj ondiĝas plej elaste via brusto ĉe la koro, 

Kiam sonĝas ĉi-okuloj duonferme, duonbrile 

Kaj la karno duonsvena min obeas plej humile - 

Mi adoras vian korpon, mi plenumas dolĉan krimon, 
Mi aklamas la cedintan predikanton - memestimon, 
Mi forĵetas la leĝaron de l' racio aŭtokrata 

Kaj soife trinkas vinon de la ĝu' malpermesata. 

Sen hezito transirante Rubikonon de l' ebrio, 

Por fariĝi dum momento nova mondo el nenio, 
Nova astro, sampulsanta kun la tuta Universo, 
Nova ritmo de l' Erosa eleterna flama verso. 


Prolegomeno 


La lirikon mi ne kreas - min obsedas la liriko, 
ĉiunerve, ĉiusente, kvazaŭ birdon la aer'. 

Min allogas melodioj de la bela erotiko, 

La muziko de la ĝuo la plej fama sur la ter'. 

Mia muzo havas tenton de hurio paradiza, 

Kun apenaŭ vualita viva karno el marmor”, 

Mian liron sonorigas iu dolĉa blovo briza, 
Agordanta plej volupte ĉiujn histojn de la kor". 
Miaj strofoj volus vindi sveltajn formojn de Venuso, 
La plastikon de statuoj de l' antikva kulta bel', 
Bronzan nudon de la landoj, simbolitaj per lotuso, 
Fantazian eldoradon de la ravo kaj fabel'. 

Mian himnon al la karno - al patrino de l' spirito 
Kantas hore la plej lumaj anguletoj de |' anim', 
Miajn sonojn naskas fulmoj de la krea amirito, 

La mistero kaj embrio de la ritmo kaj la rim'. 

Mia lingvo volus esti rita gesto, danca turno, 
Esperanto, saturita per la maja florpolen", 

Mia verso mia ĝuo en kristale klara urno, 
Monumento, postlasita sur la vojo el Eden". 


Dum suprengrimpo al Aj-Danil'14] 


Malhele rebrilas la montoj en pala, printempa mateno, 
Serpente zigzagas la vojo tra glitaj kaj krutaj ŝtonblokoj, 
Kaj sub juniperaj arbustoj lacertoj sur seka likeno 
Susuras, rampante en timo, kaj kaŝas sin inter la rokoj. 

La suno ripozas post nuboj, grizete lumigas la maron, 

Sur ĝi, kvazaŭ kanto sen vortoj, fiŝista veliŝipo sin movas, 
Kaj la Aj-Danil'a pintaĵo similas ciklopan altaron, 

De kie la fumon oferan la vento matena disblovas. 
Granito nun ŝanĝas kalkŝtonon kaj brilas ridete la glimo, 
La kronon frizitan jam montras unua malalta pinio... 

Mi sentas la montan aeron penetri ĝis mia animo, 

Dum sonas ĉirkaŭe misteraj akordoj de belsimfonio. 

Kaj ankaŭ ĉi tie mi legas batalon de l' viv' senkompata, 
En nigraj skeletoj de bestoj, ĵetitaj al fendoj kavernaj, 

Sed tiu batalo natura, de l' suno dorlote benata, 

Animon en mi ne incitas ĝi pasas laŭ leĝoj eternaj. 
Migrimpaskaj revas kaj serĉas de l' tempo pasinta pejzaĝon: 
Ĉu tiu elipsa altaĵo, kovrita de vitoj rubusaj, 

Ne kaŝas en si iun miton, de libro antikva la paĝon, 

En lingvo jam morta por ĉiam, en signoj jam pratumulusaj? 
Ĉu estas ĝi tombo dezerta de iu bravul' ĝenovano, 
Embuske murdita survoje de vilaj krimeaj nomadoj 

Aŭ la ripozejo de iu volupta ludilo de ĥano, 

Kaptita en land' Moskovia dum rabaj, frenezaj invadoj? 
AŬ estas ĝi nur fantazio de l' cerbo senlime ravita, 

Kaj tiu altaĵo nenion sub si rimarkindan enhavas... 

Do estu ... Mi tamen tre ĝuas en tiu revado ekscita, 

Ĝi, kiel aero la korpon, l' animon karesas kaj lavas. 


Gurzuf (Krimeo) 1919 


Lia amo 


Ŝi sola estis indulgita 

El tuta lia sklavinar', 

Ne fali al la ĝua lito, 

Ne iri post triumfa ĉar'. 

Al ŝi donacis li honoron 
Konservi floron de la viv' 
Kaj ne estingis ŝian koron 
Kun ĝiaj kredo kaj naiv”. 

Li mem ne sciis, kia forto 
Lin gardis de l' kutima ag'; 
Li pensis - ludo de la sorto 
Kaj ŝia tro feliĉa tag'. 

Sed tiel staris en la libro 

De l' homa sorto kaj destin”: 
Ke nur en Ĉasta ekvilibro 

Li povu mire vidi ŝin. 

lama brila Donĵuano, 

La korkonkera kavalir', 

Por siaj venkoj de l' tirano 
Humile pagis per sopir'. 

Kaj la sklavino de l' iamo 
Nun sidis sub juvela kron' - 
Reĝino bela de la amo - 
Sur sia blindiganta tron', 
Dum li, benante novajn ĝuojn, 
Pro iu nekonata sent' 

Ĉe l' trono fleksis la genuojn, 
Kun la infane-pura pent'. 


Transcendo 


Vi pensas, ke la veraj vortoj fluis 

En mia kanto pri la ama sento, 

Ke mi al io vera atribuis 

La belajn nomojn en la sentimento? 
Vi kredas, ke aperis tintaj rimoj 

Kaj plektis sin pro vi en strofoj molaj, 
Ke nur pro vi la ritmaj pantomimoj 
Sin vestis per la nimboj aŭreolaj? 
Ho ne, infan”, - la suno, kiu brilas 
Sur la ĉielo, min varmigas vane, 

La najtingalo, kiu flute trilas, 

En mia koro ehastre profane... 

Ĉar sentas mi alie, ekzilite, 

En via valo de l' natura ĝojo, 

En propra mondo vivas mi ermite, 
Al kiu vin neniu gvidas vojo. 

En ĝi nur mia lumas hela suno 

Kaj bonodoras miaj propraj floroj, 
Kaj el la boskoj de l' eterna juno 

Al sola mi aŭdiĝas birdaj ĥoroj. 


Duelo 


.. Nek vorton plu! Sed vire prenu spadon - 
Kaj juĝu nin hazarda, blinda sort'! 

Ne vane mi ellernis la skermadon, 

Kaj volus mi nun ridi pri la mort'! 

La koron mi ne havas plu virinan, 

En krustojn ĝi sin kaŝis de l' kompat', 
Mi sentas nur venĝemon kaj senfinan 
Deziron: vin trapiki, malamat'! 

Ne miru do kaj ne aspektu stulta! 

Al batalpoz'! Eĉ kontraŭ la edzin'! 

Ŝi rajtas ja pro via krim' adulta 
Batali, por en sango venĝi sin. 


xxx 


Kaj kruce tuj premiĝis fleksaj spadoj, 
Per fulma bril' ekludis glata ŝtal”, 
Kun ĉiu mov' varmiĝis la spiradoj, 
Por morta bat' sin klinis la batal'... 
Venuso mem ne povus ŝin superi 

En la graci', elekto de la poz'. 

Kaj tra la hont' komencis li fieri 

Pri tiu miks' el tigro kaj mimoz'. 

Sed kiam ŝi rimarkis strion ruĝan 
Sur lia kol' - ŝi spadon ĵetis for, 

Kaj kun ekĝem' la baton sangojuĝan 
Malbenis tuj en la tremanta kor'. 

Ne pro la vund' malgrava. Pikis larmoj. 
Pro kiuj ŝi rekonis sin virin'. 

De mola kor', ne taŭga por la armoj, 
Kun stranga em': pardone kisi lin. 


Al Jaume Grau Casas 


Amiko belkora, minstrelo de |' amo, 
Floranta bukedo de l' kantoj graciaj, 
Intimaj kaj bravaj, en suda ornamo, 
En freŝo de l' ritmo kaj koremociaj, 

La liron serenan, benitan de l' Muzo, 
Fiere vi tenas kaj ludas inspire, 

Ne vanta gloramo, nek ĝua amuzo, 
Sed belo perfekta agordas ĝin mire. 
Kaj portas tra l' mondo la vent' iberia 
La rozajn girlandojn de l' fil' Barcelona 
Al bordoj Usonaj, al Nordo glacia, 

Al stepoj Taŭridaj, al lando Nippona. 
Kaj spiras aromojn tra l' tuta Homujo 
La strofoj, abundaj de l' amo kreanta, 
Kaj ĉie reenas al ĝi - haleluja! 

De l' gento tutmonda, en lingv' Esperanta. 


Gala epistolo 


Morgaŭ vi alvenos pompe, por ŝin preni 
Kaj en la falsa digno gvidi al altar', 

Kaj per abomena via kis' veneni 
Delikatan buŝon - fonton de l' nektar”... 
Morgaŭ oni poze, kun nobelaj gestoj, 
Vin gratulos, flatos burĝe kaj sen fin”, 
El la sinjorinoj en dekoltaj vestoj 

Multaj nur envios, tre envios ŝin ... 
Longe mi rigardis vian invitilon 

Sur papero silka, kun orita rand', 

Kiu arlekene fanfaronan brilon 
Disreklamis kun la parvenua frand'. 
Sed mi ĝin amare ĵetis en kamenon, 
Kun kompat' al ŝia estingita kor”, 

Kaj al vi emfaze sendis fi-malbenon: 
Kelkajn virajn vortojn, galajn, tra stertor'. 
Nur semajno pasis, kiam en la tremo 

Ŝi min ĉirkaŭprenis, kun infana lisp', 
Dum volupta ardo, kvazaŭ diademo 
Kronis sian kapon supra hara krisp'. 

Ho, ŝi estis dolĉo kaj fandita belo, 

Kiam sinforgese dronis en la ĝu' 

La pasiaj lumoj fulmoj de l' ĉielo 
Sparkis kaj radiis tra l' okula blu". 

Nun ŝi estos via ... Ha ha ha!!! Kadavron 
Vi aĉetas, rano, per marĉanda mon"! 

Vi imitas bufe novan Minotaŭron, 

Sed ne via estas de la am' burĝon".... 


Plendo 


Ah - kial Esperanto ne havas la daktilajn, 
Dorlotajn rusajn rimojn - simbolojn de la am', 
Kolorajn rusajn vortojn, rubenajn kaj berilajn, 
Karesajn en la kanto, kortuŝajn en deklam"! 
Ho kial, kial, Majstro, vi belajn vortojn ligis 
Racie kaj akcente, en senelira rond' - 

Kaj miajn rusajn sentojn sterilis kaj poligis 
En via mezurita, horloĝe-ritma mond'! 

Mi serĉas la simbolojn, palpante kiel blinda, 
Pri trafaj metaforoj meditas en mallum, 

Kaj tion, kion trovas, ne konsideras inda 

Por la altaro Muza, por la incensa fum"... 

Mi kanti, kanti volus; per sorĉa kant' magia 
Elvoki la viziojn el alimonda sfer', 

Starante genuflekse, atendi korpe-pia 

La benon de Venuso, en streĉo kaj mister'. 
Sed mankas al mi taŭgaj esprimoj kaj simboloj, 
Mi devas ilin krei per tranĉo kaj kunglu”, 
Elĉizi novajn sonojn por novaj aŭreoloj 

Kaj miksi la iridajn kolorojn kun la blu”. 

Mi devas plugi funde la virgan human grundon, 
Ŝvitadi en atendo de la rikolta tag', 

La vestojn ĉifonigi, suferi ĉiun vundon, 
Sarkante la densejon de dorno kaj kratag'. 
Kaj aŭdi, ke mizera, incita sonoknaro, 
Anstataŭ melodio, naskiĝas en la kant', 
Ĉerpita el profunda, smaragde-verda maro 
Kun nomo tiom dolĉe alloga - Esperant'... 

Ho kial, Majstro granda, vi ĝiajn ondojn ligis 
Per monotona tajdo, en samakcenta rond' - 
Kaj mian rusan koron katenis kaj poligis 

En via mezurita, horloĝe-pulsa mond! 


Intime 


.. Ani mnie teraz moja mato$sĉ wstydzi 
Ani sie mysli tak, jak orty, waza... 
Juliusz Stlowacki 


Tre ofte mi estas malforta, mizera poeto - nur homo, 

Ĉe kiu parolas kaj ĝemas doloro en ĉiu atomo, 

Ĉe kiu la koron jam lacan apenaŭ subtenas la flamo, 
Brulanta kun varmo viviga en lingvo de l' paco kaj amo. 
Mi tiam eĉ strofon konstrui ne povas, donacas nenion 

Kaj mem, tremetante pro frosto, almozas la sunan radion, 
Por vivon ĝermantan konservi al la poeziaj burĝonoj, 

Por iom lumigi la vojon al novaj paroloj kaj sonoj ... 

La vangojn ornamas ĉe mi tiel ofte paletaj narcisoj, 

Ne ardan volupton, sed prujnon depuŝan alportas la kisoj, 
Ĉar ilin venenas la pala, mizera poeto, nur homo, 

Ĉe kiu grimacas kaj ĝemas doloro en ĉiu atomo. 


Al... 


Vi ne komprenis, amikin”, pro kio skribis mi 
Malgajan verson sen destin', de pala anemi', 
Vi ridetante metis for la paĝojn de l' sopir' 

Kaj restis muta via kor' al vortoj de l' inspir'... 
Sed eble foje sen naiv', sen ĝeno kaj ridet' 
Tralegos vi en via viv' la vortojn de l' poet', 

Se la hazardo de la sort' dispremos ankaŭ vin 
Kaj nevenkebla ama fort' vin pelos al ruin”. 
Malĝoja kanto mia jen fariĝos por vi sku' 

Kaj la malnova teda ĝen' transformos sin je ĝu”, 
Vi rememoros sen malŝat' la bardon de l' dolor' 
Kaj via kor' per ĉiu bat' lin benos kun ador'... 


La roza ordeno 


Sur mian kolumon stampiĝis kiseto erara, 
Maltrafe premita dum ravo de la ĉirkaŭpren". 
Ĝi freŝe aromas kaj estas al mi tiom kara - 
Rozeta makulo - de l' ĝu' improviza orden"! 
Ĝi restas simbol' de l' kareso, donita kun fido, 
La buŝo dum sveno ne sciis, ne pensis pri l' ag'... 
Ĝi estas instigo al ĝojo kaj kaŭzo por rido 
De l' frua mateno ĝis fino malluma de l' tag'. 


Mia vojo 


Mi levas mian kapon en ĉielon, 
Sed per piedoj staras sur la ter'; 
Nur idealojn vidas kiel celon, 

Sed nutras min per krudreala ver'. 
Sur montoj kreskas mia sorĉa floro, 
Sed en la valoj kuŝas mia pan”, 
Altiras la animon ĉiu foro, 

Sed ankre tenas ĝin la karna man". 
Al ĉiu bel' mi venas tra la tera, 

Tra la dolora aŭ ĝuiga prov'; 

Sen tiu voj' ĝi estus nur nimera, 
Tuj paliĝonta post la brila nov'. 
Samtiel preĝas mi dum ardaj kisoj 
Kaj pliĉastiĝas en volupta trem', 
Kaj la anim' la blankon de narcisoj 
Ne perdas en frivolo de l' poem'. 


Maltrafa pafo 


En vintra, frosta, prujna tag' 
Sur ĉefa strato de Ljubljano, 
Al mi per venenita sag' 
Minacis la Amora mano... 
Kaj ne mirinde: - la glaci' 

Ne ĉion kovras dum la frosto - 
Eĉ sub la pelto la graci' 
Pensigas pri la Pentekosto. 
La viro ofte estas bov' 

En remburita vintra pelto; 
Kontraŭe, la virina mov' 

Nur gajnas pro kaŝita svelto. 
Okul' cejana, roza naz', 
Papavaj lipoj - jen bukedo! 
Eĉ lana ŝtrumpo dum trapas' 
Ne multe rabas de l' piedo. 
Kaj se aldoni ke ridet' 
(Rideto de ljubljananino!) 
Direktis sin al la poet' - 
Danĝero estis ĉe kulmino! 
Nur pro la frosta trem' Amor' 
Hazarde ne rikoltis trafon, 
Kaj tre mirakle mia kor' 
Evitis la venenan pafon. 

Kaj ŝi, svingante per jupet' 
En danca ritmo de ĉarlstono 
Trapasis preter la poet' 

Per paŝo klaka kaj lakona... 
Aldonus plua falsa perl' 

Ne tro en ŝian kol-ornamon... 
Sed la moderna charleston-girl[5] 
Piprigus forte mian amon... 


1905 (Moskvo) 


Mi memoras: fenestroj flamantaj 
Sub la suno subira sangadis, 
Kaj la stratoj, ebriaj pro kantoj, 
Al la ruĝa liber' serenadis. 

lu forta la brakojn muskolajn 
Disetendis por fojo unua 

Kaj elĵetis malnovajn idolojn 

El la templo per bato forskua ... 
Flirtis gaje skarlataj rubandoj, 
Oron semis la suno vespera, 

Kaj respondis al ĉies demandoj 
Juna voĉo: libero, libero! ... 

Sed ekkrakis la pafoj - de kie? - 
Ekbruegis eksplodoj tertremaj, 
Kaj kun fajfoj de l' kugloj, orgie, 
Ĉien flugis malbenoj kaj ĝemoj. 
Freneziĝe, la homoj sin ĵetis 
Post la niĉojn, al strataj anguloj, 
Puŝis en la tumulto, faletis, 

Kun teruro en larĝaj okuloj. 

Sub la boro de l' plumbaj hajleroj 
Multaj falis kun raŭka stertoro - 
Nekonataj, sennomaj oferoj 

Al la blinda, despota teroro. 

Per fluetoj la sango martira 
Kolorigis la tonojn pavimajn 
Dum viciĝis en kurba spaliro 
Bajonetoj, serĉantaj viktimojn. 
Kaj okazis la murdo plej bruta: 
La vunditojn trapikis la ŝtalo, 
Kaj post unu freneza minuto 
Venis kruda, ĉesiga finalo... 

Kaj ankoraŭ post unu momento 


Ĉion regis kadavra silento, 
Nur ŝiritan kantadon kun pento 
Ciam portis de ie la vento... 


Diamanto 
(Libera soneto) 


Sur via broĉo diamanto brilis, 
Refrakte semis lumon de la bal' 

Kaj en nuanco spektra ĵus similis 
Intense-flaman ruĝon de l' koral'. 
Jam pensis mi, ke sangas la juvelo, 
Ke agoni' de l' morto kaptis ĝin - 
Sed pasis vi - la nimba karuselo 
Reludis gamon de la ilumin". 
Simile al la sparka diamanto 

Sub amradioj brilas la poet' 

Kaj spektre ŝanĝas sin en rima kanto: 
Jen sangas li pro rifuzita pet', 

Jen li rikoltas laŭrojn de l' amanto, 
Por lumajn vortojn plekti en sonet'. 


Deliro 


Dum la nokto daŭras monotone, 
Min ĉirkaŭas bruoj kaj vizioj, 

Min turmentas sonĝoj kaj pasioj, 
Min atingas sufokitaj krioj ... 

Ĉio saltas, turnas sin ciklone ... 

Kun la kapo plumba sur kuseno, 
Kun la pugnoj, kunpremitaj spasme, 
Jen tra plor' blasfemas mi orgasme, 
Jen demone ridas plej sarkasme 

En avid' por ies ĉirkaŭpreno. 

Tra nebulo lumas stranga luno, 
Estas ĝi ardanta kiel fero, 

Kun varmego baka de l' infero 

Ĝi gravitas peze al la tero 

Kaj rebrilas sange el laguno... 
Ankaŭ vi aperas ... paŝas mole... 
Kaj elpreni volas mian koron... 
Sentas mi nurtuŝon, ne doloron, 
Poste fluge sekvas meteoron 

Kaj kun ĝi forbrulas senparole... 


Ĉe Lesboso 


Mitileno! La mano nevole 

Senĉapigas la kapon al vento... 

Unu nomon - sufiĉas ĝi sole - 

Mi ripetas en pia atento. 

Kaj en spiro de l' mildaj aromoj 

Mi rigardas, rigardas al rokoj, 

Kie dioj parencis kun homoj 

En la oraj pasintaj epokoj ... 

La ŝipo venas la kajon, tuŝante bordon arĥajan, 
Lesbosaj idoj en muto ridetas al la saluto... 
Sappho, Sapphol[o] - vi, perlo de Lesboso! 
Eterna logo al poeta kor'! 

Ne povos kaptaj manoj de Kronoso 

Senigi nin de via ĝuamfor'! 

Jen aŭdas mi de la submara lito 

La sorĉan liron, luma poetin'! 

Al vi kliniĝis ame Afrodito 

Kaj la pastrinoj junaj gloras vin ... 

... Oni diras ke viaj okuloj estis serene-lazuraj, 
Ke la sango pasia ornamis ilin per ombroj veluraj... 
Kiam la ondojn kisis Hekato 

Kaj ĉe la rokoj plaŭdis la mar”, 

Al la eterna dio-amato 

Flugis de viaj strofoj nektar'. 

Tiam ĉe l' fonto, gute plendanta, 

Sidis vi sola en la inspir' 

Kaj al la mara skvam' diamanta 

Kantis la himnon de la admir'... 

.. Ekkoni la amon, febron voluptan kaj ... morti, 
Ne plu povante la baton perfidan elporti... 

Mi scias ke la maro kolektas la trezorojn, 
Simile al avida, ŝtelema avarul', 

Kaj pli ol ion ŝatas ĝi la amantajn korojn, 


Sirene allogitajn per onda ritma lul”. 

Mi scias ke palacoj kaj ekzotikaj boskoj 

De Posejdono portas kvieton al la kor', 

Ke la submarajn vojojn tapiŝe kovras moskoj. 

Kaj korpojn ne konsumas la maro je pulvor"... 

.. Algoj ornamas la harojn, konkoj surŝutis la bruston 
Kaj sur la liro rigida fingroj graciaj ripozas... 

lo vekas min el revoj, io ŝiras min el ravo, 

Kaj la vivo senripoza vokas fari grizan devon ... 

Mi forgesis, ke mi estas nur galera, rema sklavo, 

Ke flugilojn mi ne havas por kunflugi blankan mevon. 
En malgajo mi forŝiras la rigardon de la maro, 

Kie banas sin, vibrante, la ĉielo de Lesboso, 

Sed en ĉiu mia movo kaj en ĉiu mia faro 

Via nom', Sappho, resonos kun adoro kaj patoso! 


Mitileno, 18.11.1920 


Eŭropo 


El nekonataj, ŝlimaj abismoj de l' animo 

Mi aŭdas strangan bruon, en malgraŭvola timo, 
Ĝin trapenetras krioj, kaŝitaj dum miljaroj, 
Grincado de la dentoj, metalo de fanfaroj, 

En ĝi stertoras veoj, lamentas ploristinoj, 
Tamburas ŝmacajn hakojn falintaj gilotinoj, 
Susuron flirtas flustre truita silk' standarda 
Kaj ĉion fonas kraka, reeĥa boj' bombarda.... 
Analojn, postlasitajn de gentoj kaj prauloj, 

Mi sentas cn angoro tra tempoj kaj nebuloj, 
Antikvaj krimoj pete al mi etendas manojn 

Kaj forgesitaj lingvoj malbenas la tiranojn. 
Haladzon spiras bruta, mensoga kaj maldanka 
La tuta historio de mia raso blanka, 

Nur kelkaj epizodoj, nur kelkaj bravaj voĉoj 
Surlumas tiun muĝon de l' murdaj sangdiboĉoj, 
En ili germas savo, en ili - la lumturoj, 

Pro ili solaj palas vizio de l' teruroj, 

Nur sur iliaj ŝultroj atlantaj de l' kelkopo 
Sekure kuŝas sorto de l' krimulin' Eŭropo. 

Nur pro ilia sango, oferoj kaj ĉagreno 

Retrovos la honoron la pala Magdaleno, 

Por naski novan idon, en la feliĉaj larmoj, 
Mesion liberigan de la katenaj armoj ... 
Aŭskultu do, Azio, mamnutristino nia, 

Afriko sfinkse muta, tribar' Oceania, 

Ĝemela kontinento de l' ambaŭ Amerikoj, 
Kunfratoj de l' estonto kaj dumaj malamikoj, 
Aŭskultu kaj konfidu la jam proksiman horon, 
En kiu nova sango trafluos nian koron; 
Ankoraŭ kelkaj limoj, hezitoj kaj decidoj - 

Kaj kun la mirtaj branĉoj pilgrimos blankaj idoj, 
Kuraci viajn vundojn kaj super la cikatroj 


Trasenti la hontigan brutecon de la patroj, 
Starigi novan mondon de l' paco kaj libero, 
Proklami la Laboron reĝino de la tero... 


Tempestas la mistikaj abismoj de l' animo, 
Sed jam vidiĝas lumo en nova malproksimo; 
Obee donas vojon laciĝo kaj miopo 

Al kredo je estonto de la patrin' - Eŭropo. 


Blua kiso 


Okuloj bluaj kisis min 
Hodiaŭ sur la strato... 

De kiu? ... Kia pasantin' 
Mutnomis min amato? ... 
Pro kiu kovras la sopir' 

Per ombroj mian koron, 
Kaj strangaj revoj en spalir 
Postsekvas bildon foran? 
Al kiu estas la tribut': 

La paco detruita 

En mia kor', en mia tut', 
Pro la rezisto spita? 

Ĉu restis io por memor' 

En la okuloj benaj, 

AŬ pasis ĉio, pasis for 

Kun paŝoj senrevenaj? 

Ĉu iu ŝerco de l' fatal' 

Nin gvidos al revido, 

AŬ ĉio restos nura pal', 
Fatamorgan' perfida? 

La dubojn ŝanĝas la esper' 
Malklara kaj mistika, 

Kaj kreskas kredo je la ver' 
De la rigardo pika. 

Kaj fluas, kvazati forta vin', 
Tra ĉiu kora bato: 

Okuloj bluaj kisis min 
Hodiaŭ sur la strato... 


, 


«S.H.S.»[Z] 
Serbino 


Kiu provis, kiu povis spiti al okuloj 
Nigre-brilaj kaj similaj al cindrigaj bruloj? 
Kies koro en adoro ne ekflamis arde, 

AŬ sin bridis, se ŝin vidis vole aŭ hazarde? 
Provu veni, provu preni floron de la sudo 
El la rita, trasentita, rondodanca ludo! 

Ĉe la sino de l' aglino nur por agloj loko - 
Por la molaj kaj senvolaj - ruiniga moko... 


Kroatino 


Via beleco estas serena, kiel somera kampa vesper”, 

Via gracio estas feina, vian naturon kronas sincer', 

Viaj okuloj lumas varmige - el la profundo de la anim', 
Viajn parolojn ombra kontraldo dolĉe vualas por la intim'. 
Kiom da ĉarmo en ĉiu movo, de spontanea, virina dec'! 
Kiom da noblo en la elmontro de bonvolemo kaj amikec'! 
Kiom da fajra, sveniga febro en la alpremo de l' flama buŝ'! 
Kiom da silko, fabela silko, en la pasia ĝuarda tu$'! 


Slovenino 


En la montoj vi konkuras ĉamon, 
En la kampoj ĉarmas kiel flor, 
Via koro scias kulti amon, 

Via kanto fluas kun ador'. 

En laboro estas vi abelo, 

En la danco - tre malnova vin”, 
En pasioj - fajro kaj mielo, 

En kolero - bela diablin'! 


Serenado 


En la nokto de la floroj kaj mallum' 
Venu, venu al unua amindum', 
Donu vangojn al la kis' de l' Orient' - 
Mentodora kaj karese-dolĉa vent'! 
De la kampo, de la lago kaj ĝarden”, 
De la blanka aromejo el jasmen' 
Blovas spiro, kiel ondoj de nektar”, 
Kiel rita incensaĵo ĉe l' altar'. 

Tra la nokto de stelaro kaj novlun' 
Sonas horo, kiun koro benas nun - 
Kaj jam trilas kiel fluto tra la val' 
Muzikisto de la amo - najtingal'. 
Jam vibretas ĉiu herbo kaj arbust' 
En la plendo monotona de lokust', 
Kaj la amo - bakhanino kun amfor' - 
Nevideble teksas retojn por la kor”. 
Venu fide - sub la kaŝa nokta tog' 
Ni nin donos al senvorta dialog', 

Kaj atentos en adoro kaj admir', 
Kion flustras niaj koroj tra l' ekspir'. 
Kion diros via mano en la trem', 
Agordante min al kiso kaj poem"... 
En la nokto de la floroj kaj mallum' 
Ne hezitu pri l' unua amindum'! 


Mia patrujo 


Ne sub tondra bruo de l' tamburoj 
Kaj ne kun bravuraj marŝaj vortoj, - 
Sen vendema flato de l' aŭguroj, 
Sen armila brilo kaj eskortoj 

Mi vin vidas, kara Patrolando. 

Vi aperas antaŭ mi dolora, 

Sed en via plena, sankta grando: 
Bonanima kaj serene-kora. 

Viajn manojn kovras kaloj krustaj, 
Sur la ŝultroj - vesto menfarita, 
Kaj la vortoj simplaj, vortoj justaj 
Sigeliĝis sur la buŝ' fermita. 

Vian tutan belon de l' okuloj 

Mi sen larma roso ne eltenas; 

La animo dronas en la bruloj, 

Kaj la koro, sopirante, svenas. 

Vi renkontas min kun vort' riproĉa, 
Kun patrinaj fido kaj admono, 
Sed en ĉiu diro severvoĉa 

Sonas mildaj notoj de l' pardono. 
Alte kronas vin unika suno, 

En la klaraj larmoj freŝlavita - 

La Fenikso de la monda juno, 
Renesanco de la viv' civita. 

Sed kun via nova kredo flama 

Je la venko de la bravaj koroj, 

De ekstere restis vi la sama, 

En pejzaĝoj, bildoj kaj koloroj: 
Buklaj pinoj, poploj kaj tilioj, 

Kaj sekalaj kampoj kiel maro, 

La ĉielo en paletaj strioj 

Ĝis la denta rando de l' arbaro; 
En majesta fluo la riveroj 


Larĝe siajn disetendas bordojn 
Kaj kolosaj montoj en fiero 


Mute gardas kontinentajn pordojn ... 


Ofte, ofte havas mi minutojn 

De malĝojo, tremas kaj sopiras, 
Tiam sentas mi la salajn glutojn 
Kaj la brusto tre profunde spiras: 
Tiam ĵetas sin sur la genuojn 

Al piedoj viaj peka filo, 
Ĉirkaŭprenas la truitajn ŝuojn 
Kaj la teron kisas en humilo... 


Varsovio, 14. 4. 1925 


Fragmentoj de l' revoj 


Vidi la bluan Bosforon 

De |' alta turo Galata... 
Veni la maron Marmoran 
Dum sunsubiro skarlata ... 
Kiel fabelan renkonton 
Kun ensorĉita princino 
Doni al kor' - Helesponton 
Ŝipe tramiri senfine ... 


Karnavala romanco 


Kiel digna kaj pala vi aspektis hieraŭ, 

Kun la brovoj belformaj de la korva kolor' - 
Mi rigardis, sorĉita de l' triumfa apero, 

Kun la mano tremanta ĉe l' kor'. 

Estis brila salono de la bal' karnavala, 
Estis brua amuzo de la gajurbanar', 

En susuro de l' paŝoj sub ĵazband' triviala 
Flekse movis sin paro post par'. 

Kaj vi, kvazaŭ antikva, plej majesta diino, 
De svenige-alloga kaj belkreska figur”, 
Pasis meze de l' svarmo, en la lustrilumino, 
Tra la flustra virina murmur”. 
Ĝuavide-mienaj vin salutis la viroj, 

Sub mizera knarado de l' usona fokstrot', 
Kaj el ĉiu angulo vin minacis konspiroj 

AŬ senforta, kaŝita komplot'. 

Sed vi restis dieca, malintima fiero, 


Konservinta malvarmon de l' statua marmor'... 


Mi vin sekvis rigarde sen dezir', sen espero, 
Kun la mano rigida ĉe l' kor'. 


Responde 


Mian versaĵon leginte, vi nomis ĝin ultraviola, 

Kun serpentuma metriko, afekta kaj nude-frivola, 
En la parol' epikura vi trovis kaŝitan pozemon, 

Kaj malkonfide tralegis al vi dediĉitan poemon ... 
Sed mi nevole rimarkis, ke io influis vin tamen, 

Ke la okuloj legantaj ekbrilis, simile al: amen, 

Tuŝis la ultraviolaj daktiloj la sentojn transcendajn, 
Kiam la penso jam forĝis la vortojn duone-ofendajn. 
Ne - ne hodiaŭ montriĝos de l' strofoj mistera efiko, 
Kaj ne hodiaŭ penetros vin flustra ilia muziko, 
Semo, hodiaŭ ĵetita, arbiĝos, proklamos la vivon, 
Super la koro kaptita formante ensorĉan ogivon. 
Kaj la frivolo de l' senco nudiga kaj malhipokrita 
Estos nur guto amara en dolĉo senreste solvita, 
Tono, portanta rafinon al sono abstrakta, netera, 
Vibron de l' ritmo kreanta en la pra-metriko etera. 


Vintra fabelo 


Sur la sledo, svelta sledo, post amuza kabaredo, 
Kun tintila sonorad' 

Ni veturas aventuras, la ĉevaloj fluge kuras 
Sub la stela miriad'. 

En sereno de l' ebeno malaperas la fadeno 
De la glata vintra voj"... 

Mia Nita am' subita, de la frost' ebriigita 
Alpremiĝas en la ĝoj'. 

En fabelo kaj sen celo rotacias karuselo 

De la sentoj en la kor', 

Hej, rapide kaj senbride flugi ien, flugi fide 
Kun favoro de Amor'! 

Hej, ĉevaloj, hufaj ŝtaloj, kiel rido de cimbaloj 
Por dancanta ciganin”, 

Uraganu, akompanu, dolĉe tiklu, ĝutiranu 
Per freneza takto nin! 

Brila neĝo - vintra reĝo - ĉion tenas en sieĝo, 
Gaje ĉirpas en la knar”, 

La survoja vento ĝoja en malklara gam' hoboja 
Vokas, logas al kampar'. 

Unu suno - unu juno... la unua febra kuno 
Kaj magia stelpoem'... 

Mia Nita, am' subita, de la frosto rozkisita 
Ĉion kronas per alprem'! 


Nia lingvo 


Nia lingvo ĉerpu belon el la amo, 
Belon, oferitan de la ĝoja kor' - 
Estu ĝiaj lumaj vortoj la balzamo, 
Kiu viŝas sulkojn de la frunto for. 
Nia lingvo ĉerpu forton el la kredo 
Je la unueco de la homa gent', 

Kiu ĝin akceptos danke por heredo 
Kaj ekuzos iam en paciga sent'. 

Nia lingvo estu ilo de la ago, 

Kiun kreas vole bono aŭ malbon'; 
Viva energio - sed ne sarkofago, 
Lerte elĉizita el rigida ŝton'. 

Nia lingvo estu lingvo, sed ne ludo, 
Nek maŝina uzo de la radikar' 

En ŝablonaj dogmoj de la sekta prudo, 
Kun ridindaj trajtoj de l' enua star”. 


[2] 


France: «Muzikon antaŭ ĉio» [P. Verleno]. 


[1] 


Voĉlegu «ŝanteklĉr», france «klara kanto»; la nomo de 
virkoko en la mezepoka «Romano pri la Vulpo», kiu en la 
franca kaj angla tradicioj iĝis folklora sinonimo de «virkoko», 
aludanta laŭdan kaj puran frumatenan kokokrion. 


[3] 


Slijeme (Sljeme) - Monto je 2 kilometroj norde de Zagrebo, 
Kroatujo. 


[4] 


Aj-Danil' - La monto de Sankta Danielo en la Krimea 
montoĉeno Jajla apud Jalto. 


[5] 


Elparolu: ĉarst'n gerl. 


[6] 


Elparolu: Saf6. 


[7] 


S.H.S. - Mallongigo de Ŝtato de Serboj, Kroatoj kaj Slovenoj, 
tiama ŝtatformo en kiu troviĝis Zagrebo. 


